
Direcția de Asistență Socială
Nr. 9016 din 13.08.2024



RAPORT DE SPECIALITATE

privind aprobarea încheierii unui Protocol de colaborare cu Asociația Caritas Catolică Oradea pe durata licențelor de funcționare a serviciilor sociale furnizate pe raza Municipiului Marghita


Sistemul național de asistență socială reprezintă ansamblul de instituții, măsuri și acțiuni prin care statul, reprezentat de autoritățile administrației publice centrale și locale, precum și societatea civilă, intervin pentru prevenirea, limitarea sau înlăturarea efectelor temporare ori permanente ale situațiilor care pot genera marginalizarea sau excluziunea socială a persoanei, familiei, grupurilor ori comunitatilor.
Sistemul național de asistență socială se compune din sistemul de beneficii de asistență socială și sistemul de servicii sociale și intervine subsidiar sau, după caz, complementar sistemelor de asigurări sociale.
Asistenţa socială are așadar ca și obiectiv principal protejarea persoanelor care datorită unor motive de natură economică, fizică, psihică sau socială, nu au posibilitatea să îşi asigure nevoile sociale, să îşi dezvolte propriile capacităţi şi competenţe pentru integrare socială, la care se adaugă categorii sociale preponderent vulnerabile precum persoanele vârstnice, familiile monoparentale, familiile cu mulți copii, cu venituri mici sau fără venituri. În acest scop, pentru susținerea integrării și funcționării sociale a celor aflați în situație de risc sau vulnerabilitate majoră, autoritatea publică locală poate acorda diferite beneficii de asistență socială.

	Potrivit prevederilor 	art.6 lit.ii1) din Legea asistenței sociale nr.292/2011, cu modificările și completările ulterioare, ”serviciul de asistență socială de urgență este serviciul de asistență socială interinstitutional, organizat pe baza protocoalelor de colaborare încheiate între unitatile/subdiviziunile administrativ-teritoriale și institutiile publice deconcentrate ale ministerelor și furnizori publici sau privati de servicii sociale prin care se asigură informarea, consilierea de urgență sau intervenția de urgență în afara programului de lucru al serviciilor publice de asistență socială, precum și în zilele libere și în timpul sărbătorilor legale pentru situațiile de urgență care nu pot aștepta până la prima zi lucrătoare; autoritatile publice asigură asistența socială de urgență în urmatoarele situatii: copil abuzat, neglijat, gîsit, persoana vârstnică abuzată, neglijată, abandonată, persoane cu dizabilitati, victimă a violentei domestice, victime ale infractiunii; serviciul de asistență socială de urgență include si liniile telefonice de urgență pentru victimele violentei domestice, victimele violenței sexuale, victimele traficului de persoane si victimele infracțiunilor, indiferent de natura infracțiunii, telefonul copilului și telefonul vârstnicului."

Conform prevederilor art.95 - 97 și ale art.1031 - 1035 din Legea asistenței sociale nr.292/2011, cu modificările și completările ulterioare, în vederea prevenirii, limitării sau înlăturării efectelor temporare ori permanente ale unor situații care pot afecta viața persoanei vârstnice sau pot genera riscul de excluziune socială, persoanele vârstnice au dreptul la servicii sociale. La procesul decizional privind dezvoltarea serviciilor sociale destinate persoanelor vârstnice, autoritățile administratiei publice centrale și locale au obligatia de a consulta organismele reprezentative ale persoanelor vârstnice, constituite conform legii, precum și furnizori de servicii sociale destinate persoanelor vârstnice, publici si privati. 
      Pentru a identifica și a răspunde cât mai adecvat nevoilor sociale ale persoanelor vârstnice și condițiilor particulare în care acestia se află, serviciile sociale se organizează cu prioritate la nivelul comunităților locale.
Autoritatile administratiei publice locale au responsabilitatea identificării și evaluării nevoilor persoanelor vârstnice, a organizării, planificării și asigurării finantării sau cofinantării serviciilor sociale, iar furnizorii de servicii sociale publici și privati au responsabilitatea acordării acestora cu respectarea standardelor de calitate.
Persoanele vârstnice dependente beneficiază de servicii de îngrijire personală acordate în concordantă cu gradul de dependentă în care se află și nevoile individuale de ajutor, precum și în funcție de situația familială și veniturile de care dispun. Autoritățile administratiei publice locale au obligația de a asigura serviciile de îngrijire personală acordate la domiciliu sau în centre rezidentiale pentru persoanele vârstnice dependente singure ori a caror familie nu poate să le asigure îngrijirea. Autoritătile administratiei publice locale asigură serviciile susmenționate prin serviciile sociale proprii sau contractate de la furnizori privati de servicii sociale.

 Față de cele prezentate mai sus și având în vedere referatul de aprobare al Primarului Municipiului Marghita nr.9015 din 13.08.2024, în temeiul prevederilor art.129 alin.(2) lit.d) și alin.(7) lit.b) și ale art.196 alin.(1) lit.a) din Ordonanța de Urgență nr. 57/2019 privind Codul Administrativ, cu modificările și completările ulterioare, propun Consiliului Local al Municipiului Marghita aprobarea încheierii unui Protocol de colaborare cu Asociația Caritas Catolică Oradea pe durata licențelor de funcționare a serviciilor sociale furnizate pe raza Municipiului Marghita, conform anexei.

